През 2010 г. се появяват спекулации, че е възможно Дебай да е бил шпионин на MI6. Около 1930 г. Дебай се среща с шпионина Паул Росбауд, докато и двамата работят като редактори за научни списания. Двамата си сътрудничат за бягството на Лиза Майтнер през 1938 г. Връзките на Дебай с висшите научни и промишлени среди на Германия го правят удобна фигура за MI6. Интерес буди и бързото заминаване на Дебай за САЩ на 16 януари 1940 г. – датата съвпада с планираното за следващия ден (но по-късно отложено) нахлуване в Нидерландия. Все пак, официално връзка на Дебай с британското разузнаване не е установена. Известно е, обаче, че Росбауд е държал портрет на Дебай на почетно място в кабинета си, което може да служи като опровержение срещу обвиненията, че Дебай е симпатизирал на нацизма.